У С Т А В

на сдружение с нестопанска цел
„СДРУЖЕНИЕНА ВСК - Сандански”

ОБЩИ ПОЛОЖЕНИЯ

Чл. 1 (1) Сдружение с нестопанска цел с наименование“СДРУЖЕНИЕ НА ВСК – Сандански“, наричано по-долу за краткост “Сдружението”, е юридическо лице, регистрирано съгласно разпоредбите на Закона за юридическите лица с нестопанска цел (ЗЮЛНЦ).

(2) Сдружение с нестопанска цел – е отделно от членовете си и отговаря за задълженията си със своето имущество. Членовете на Сдружението отговарят за неговите задължения само до размера на предвидените в този Устав имуществени вноски.

НАИМЕНОВАНИЕ

Чл. 2 (1) Сдружението ще осъществява дейността си под наименованието “СДРУЖЕНИЕ НА ВСК – Сандански“”.

(2) Всяко писмено  волеизявление от името на Сдружението трябва да съдържа неговото наименование, седалище, адрес, данни за регистрацията, включително Булстат  номер.

СЕДАЛИЩЕ И АДРЕС

Чл. 3 Седалището и адрес на управление на „Сдружение НА ВСК – Сандански“ е
гр.Сандански, бул.”Свобода”№4

ЦЕЛИ

Чл. 4. Основни цели на Сдружението са:
· Да развива и поощрява взаимоспомагателната дейност сред своите членове;

· Да утвърждава сред членовете си общочовешките принципи и ценности на взаимната помощ и сътрудничество чрез собствени усилия и средства;

· Да съдейства за реализация на насъщни интереси и потребности на своите членове от образователната система за по-достоен живот и бит.

· Да привлича за членове на сдружението представители от други държавни учреждения. 

СРЕДСТВА ЗА ПОСТИГАНЕ НА ЦЕЛИТЕ

Чл. 5   За постигането на своите цели Сдружението използва следните средства:

· Отпускане на безвъзмездни помощи на изпаднали в тежко материално и здравословно състояние свои членове;

· Организиране на благотворителни прояви и инициативи, съответстващи на целите на сдружението;

· Осъществяване на специализирани програми, семинари, пропаганда и друга популяризаторска дейност;

· Проучване и приложение на добрия наш и чуждестранен опит в областта на учителската взаимоспомагателна дейност.


ОПРЕДЕЛЯНЕ НА ИЗВЪРШВАНАТА ДЕЙНОСТ

Чл. 6  Сдружението осъществява дейност в полза на членовете си.


ПРЕДМЕТ НА ДЕЙНОСТ

Чл. 7  Предметът на дейността на Сдружението е разгръщането на взаимопомощта и грижата за удовлетворяване на срочни битови и други нужди, отпускането на помощи на нуждаещи се свои членове, осъществяване на пропагандната, популяризаторска и друга спомосъществувателна дейност.


СРОК

Чл. 8   Сдружението не е ограничено със срок.

ЧЛЕНСТВО

Чл. 9 Членове на Сдружението могат да бъдат дееспособни физически лица – учители и други служители на държавни учреждения, които желаят да допринесат за постигане целите на Сдружението.

ПРИДОБИВАНЕ НА ЧЛЕНСТВО

Чл.10(1) Членството в Сдружението е доброволно.

(2)Членството се осъществява чрез внасяне при касиера на встъпителни членски внос и определената от Общото събрание месечна вноска, вписвайки ги в списъка, който  касиерите ежемесечно предават в счетоводството на сдружението. С този акт се счита, че членовете приемат условията и изискванията предвидени в Устава на сдружението.

(3) Учителите – пенсионери могат да придобиват или продължават членството си директно в счетоводството на сдружението.
(4) Управителният съвет на сдружението одобрява списъците или индивидуалните молби на лицата, кандидатстващи за членство.

(5) Имената на одобрените членове на сдружението се включват в базата данни на компютърната система на сдружението.

ПРАВА И ЗАДЪЛЖЕНИЯ НА ЧЛЕНОВЕТЕ

Чл. 11   Членовете на Сдружението имат следните права:
· да участват в управлението на Сдружението;
· да бъдат информирани за неговата дейност;
· да ползват имуществото на Сдружението само доколкото това е свързано с упражняване на дейности и функции в неговите управителни органи или такива, възложени с решение на тези органи;
· да се ползват от резултатите от дейността на Сдружението, съгласно разпоредбите на този Устав.

Чл. 12.  Членовете на Сдружението са длъжни:
· да спазват разпоредбите на този Устав и да изпълняват решенията на ръководните органи на Сдружението;
· да участват в дейността на Сдружението и да работят за осъществяване на целите му;
· да издигат авторитета на Сдружението, да спомагат за увеличаване на неговото имущество и да не извършват действия и бездействия, които противоречат на целите му и го злепоставят;
· да внасят в срок предвидените в настоящия Устав имуществени вноски.

Чл. 13. Членските права и задължения, с изключение на имуществените, са непрехвърляеми и не преминават върху други лица при смърт, съответно при прекратяване.

Чл. 14. Членовете на Сдружението имат право да овластят трето лице да упражнява техните права и да изпълнява задълженията им, което се извършва писмено и произвежда действие след писмено уведомяване на управителния съвет. В тези случаи те носят отговорност за неизпълнението на техните задължения от страна на овластеното лице.

Чл. 15.  За задълженията на Сдружението неговите членове носят отговорност само до размера на предвидените в настоящия устав имуществени вноски и кредиторите нямат право да предявяват права към личното им имущество над този размер.
ПРЕКРАТЯВАНЕ НА ЧЛЕНСТВОТО

Чл. 16. Членството в Сдружението се прекратява:
· с едностранно писмено волеизявление, отправено до Управителния съвет на Сдружението и изтегляне на личните си средства;
· със смъртта или поставяне под пълно запрещение, респективно прекратяване юридическото лице на член на Сдружението;
· с изключването;

Чл. 17 (1) Член на Сдружението може да бъде изключен с решение на Общото събрание по предложение на управителния съвет, когато:
· нарушава предвидените в чл. 12 задължения;
· извърши други действия, които правят по-нататъшното му членство в Сдружението несъвместимо.
(2) При маловажни случаи на нарушения по чл.12 от настоящия Устав, Управителният съвет определя с решение срок за преустановяване на нарушението и за отстраняване на неговите последици, при неспазване на който прави предложението за изключване.


ОРГАНИ НА УПРАВЛЕНИЕ

Чл. 18  Върховен орган на Сдружението е Общото събрание, негов управителен орган е Управителния съвет.

ОБЩО СЪБРАНИЕ

Чл. 19  Общото събрание се състои от всички от делегати /пълномощници/, избрани от членовете на сдружението в учебните и други държавни заведения по норматив и ред, определени от  Управителния съвет.


КОМПЕТЕНТНОСТ НА ОБЩОТО СЪБРАНИЕ

Чл. 20(1) Общото събрание:

1. Приема, изменя и допълва Устава;
2. Приема други вътрешни нормативни актове на сдружението;
3. Приема отчета за дейността на Управителния съвет;

4. Избира и освобождава членовете на управителния съвет и делегира права на УС да разпределя правилно средствата на Сдружението; Избира измежду членовете на Управителния съвет Председател на управителния съвет и освобождава същия от заеманата длъжност.
5. Приема и изключва членове;
6. Взема решение за участие в други организации;
7. Взема решение за преобразуване или прекратяване на Сдружението;
8. Приема решение за дейността и бюджета  на Сдружението за следващата година;
9. Взема решения относно дължимостта и размера на встъпителния членския внос и месечните вноски;
10. Отменя решенията на другите органи на Сдружението, които противоречат на закона, Устава или други вътрешни актове, регламентиращи дейността на Сдружението;
11. Взема решения по всички други въпроси, поставени в негова компетентност от закона или настоящият Устав.
(2) Права по чл.1, т.1,3,4,7,8,10 и 11 не могат да се възлагат на други органи на Сдружението.

(3) Решенията на Общото събрание са задължителни за другите органи на Сдружението.

(4) Решенията на общото събрание подлежат на съдебен контрол относно тяхната законосъобразност и съответствие с Устава.

(5) Решенията на органите на Сдружението, които са взети в противоречие със Закона. Устава или предходното решение на Общото събрание могат да бъдат оспорвани пред Общото събрание по искане на заинтересованите членове на сдружението или на негов орган, отправено в едномесечен срок от узнаването им, но не по-късно от една година от вземането на решението.

(6) Споровете по чл.4 могат да бъдат повдигнати пред компетентния съд от всеки член на сдружението или на негов орган, както и от прокурора в едномесечен срок от узнаването им, но не по-късно от една година от вземане на решението.

СВИКВАНЕ


Чл. 21 Общото събрание се свиква на заседание от Управителния съвет на Сдру-жението или по искане на Една трета от членовете на Сдружението. Ако управителният съвет не отправи писмена покана в едномесечен срок от датата на писменото поискване, събранието се свиква от съда по седалището по писмено искане на заинтересуваните членове или натоварено от тях лице. Събранието се провежда в подходящо помещение на територията на гр. Сандански.
ПРАВО НА СВЕДЕНИЯ

Чл. 22. Поканата следва да бъде писмена и да съдържа дневния ред, датата, часа и мястото за провеждане на общото събрание, както и указание по чия инициатива същото се свиква. Поканата  за свикване на Общо събрание се обявява в регистъра на 
юридическите лица с нестопанска цел,воден от Агенцията по вписванията и се поставя на мястото за обявления в сградата в която се намира Сдружението,най-малко един месец преди насрочения ден.Лични покани до всеки един от членовете на Сдружението не се изпращат.

КВОРУМ

Чл. 23. (1) Общото събрание е законно, ако присъстват повече от половината от всички избрани или определени делегати /пълномощници/. Кворумът се установява от председателстващия събранието по списък, в който се отразяват имената на присъстващите членове и техните представители, подписва се от тях, заверява се от председателя и секретаря на заседанието и се прилага към протокола за него.

(2) При липса на кворум, заседанието се отлага с един час по-късно на същото място и при същия дневен ред и се счита за редовно, колкото и членове да се явят. Така проведеното заседание на общото събрание и решенията му са законни, независимо от броя на явилите се членове.

ГЛАСУВАНЕ

Чл.24. При гласуване всеки делегат /пълномощник/ има право на един глас.

КОНФЛИКТ НА ИНТЕРЕСИ
Чл. 25. Делегатите /пълномощниците/ нямат право на глас при решаване на въпроси, отнасящи се до:

1. него, негов съпруг или роднини по права линия – без ограничения, по съребрена линия – до четвърта степен, или по сватовство – до втора степен включително;
2. юридически лица, в които той е управител или може да наложи или възпрепятства вземането на решения.
РЕШЕНИЯ


Чл. 26 Решенията на Общото събрание се вземат с обикновено мнозинство /50% плюс 1 гласа/ от присъстващите.

Чл. 27. Решенията за изменение и допълване на устава, както и за преобразуване или прекратяване на Сдружението се вземат с мнозинство от 2/3 от присъстващите.

Чл.28. Решенията на Общото събрание на Сдружението влизат в сила веднага след приемането им, освен ако в самите тях е посочено друго.

Чл. 29. Общото събрание не може да взема решения по въпроси, които не са включени в обявения в поканата дневен ред на заседанието.

ПРОТОКОЛ

Чл. 30. (1) За всяко заседание на общото събрание се води протокол, който се заверява от председателстващия събранието и лицето, изготвило протокола, които отговарят за верността на съдържанието му.

(2) Протоколът с прикрепени към него списък на присъстващите и писмените материали по свикването и провеждането на общото събрание, се завежда в нарочна книга.

(3) Всеки член, присъствал на общото събрание има право да следи за точното отразяване на заседанието и взетите на него решения в протокола.

УПРАВИТЕЛЕН СЪВЕТ

Чл. 31. Управителният съвет се състои от 3 /три/  лица – членове на Сдружението. 

МАНДАТ


Чл. 32. Управителният съвет се избира за срок от 5 /пет/ години, като неговите членове могат да бъдат преизбирани неограничено.

ПРАВОМОЩИЯ

Чл. 33. Управителният съвет:

1. осигурява изпълнението на решенията на Общото събрание
2. разпорежда се с имуществото на Сдружението при спазване изискванията на този Устав;

3. подготвя и внася в Общото събрание проекто-решение за дейността и  бюджета на Сдружението;
4. подготвя и внася в Общото събрание отчет за дейността на Сдружението;
5. определя реда и организира извършването на дейността на Сдружението и носи отговорност за това;
6. определя адреса на Сдружението;
7. приема правила за работата си;
8. взема решения по всички въпроси, които по закон или съгласно Устава не спадат в правата на друг орган.
9. при предсрочно прекратяване на правомощията на Председателя на Управителния съвет определя заместник – председател на Управителния съвет, който да изпълнява длъжността му до провеждането на избор от Общото събрание.
10. изпълнява задълженията, предвидени в Устава.


ЗАСЕДАНИЯ

Чл. 34.(1) Заседанията на Управителния съвет се свиква от Председателя по негова инициатива, не по-рядко от веднъж на три месеца, както и по писмено искане на 1/3 от неговите членове.

(2) Ако Председателят не свика заседание на управителния съвет в едноседмичен срок, то може да се свика от всеки един от заинтересованите членове на управителния съвет. 
Чл. 35. (1) Заседанието е редовно, ако на него присъстват повече от половината от членовете на управителния съвет. За присъстващо се счита лицето, с което има двустранна телефонна или друга връзка, гарантираща установяването на самоличността му в обсъждането и вземането на решения. Гласуването на този член се удостоверява в протокола от председателстващия заседанието.

(2) Редовно решение може да бъде взето и без да се провежда заседание, ако протоколът за това бъде подписан без забележки и възражения за това от всички членове на управителния съвет.

(3) Относно протоколите за заседанието на Управителния съвет се прилагат разпоредбите на чл. 30 от настоящия Устав.

Чл.36 Заседанията се ръководят от председателя на Управителния съвет, а в негово отсъствие – от избран от Управителния съвет негов член.

РЕШЕНИЯ
Чл. 37. Управителния съвет взема решенията си с мнозинство от присъстващите, тези по чл.33, т.2 и 5 и чл.14, ал.2 от ЗЮЛНЦ – с мнозинство от всички членове.

КОНТРОЛ
Чл.38. Всеки заинтересуван член на Сдружението може да оспори пред Общото събрание решение на Управителния съвет, което е взето с противоречие със закона, този Устав или предходно решение на общото събрание. Това следва да бъде направено в едномесечен срок от узнаването, но не по-късно от една година от датата на вземане на решението.

ОТГОВОРНОСТ НА ЧЛЕНОВЕТЕ НА УПРАВИТЕЛНИЯ СЪВЕТ

Чл. 39. Членовете на Управителния съвет носят солидарна отговорност за действията си, увреждащи имуществото и интересите на Сдружението.
ПРЕДСЕДАТЕЛ НА УПРАВИТЕЛНИЯ СЪВЕТ

Чл. 40. Председателят на управителния съвет се избира от Общото събрание на Сдружението. Мандатът на Председателя е пет години. За редовно избран председател на Управителният съвет, се счита канидатът получил най-голям брой гласове. При равен брой гласове за канидатите, получили най-много гласове, между тях се провежда нов избор.

Чл. 41. Председателят на Управителният съвет:

1. Свиква и ръководи заседанията на Управителния съвет;
2. Представлява Сдружението пред трети лица, в негово отсъствие сдружението се представлява от друг член, определен с решение на Управителния съвет;

3. Между заседанията на Управителния съвет организира изпълнението на решенията на Общото събрание и на Управителния съвет;

4. Сключва колективните и персонални трудови договори с щатните служители на сдружението, организира и контролира тяхната работа;

5. Организира делови контакти и форми на взаимоотношения с останалите учителски взаимоспомагателни сдружения от страната;

6. Подписва организационните, финансовите, деловодните и др. документи и упражнява контрол за спазване на финансовата и бюджетна дисциплина.


ИМУЩЕСТВО

Чл. 42. Имуществото на Сдружението се състои от правото на собственост и други вещни права върху движимо и недвижимо имущество, вземания, други права, регламентирани от закона.
ИЗТОЧНИЦИ НА СРЕДСТВА

Чл. 43. Източници на средства на Сдружението са имуществените вноски на членовете, стопанската дейност, предвидена в настоящия Устав, дарения от физически и юридически лица, спонсорство.

ИМУЩЕСТВЕНИ ВНОСКИ НА ЧЛЕНОВЕТЕ

Чл. 44. Имуществените вноски на членовете се определят по вид и размер от Общото събрание, което посочва в решението си и начина на внасянето им.

СТОПАНСКА ДЕЙНОСТ

Чл.45. (1) Сдружението извършва следната допълнителна стопанска дейност:
Организира отпускането на материални и финансови възмездни и безвъзмездни помощи на нуждаещите се свои членове формирани от средства, набрани от техните доброволни месечни вноски при минимални отчисления, необходими за издръжка на сдружението, както и за реализиране на неговите цели, като за осъществяването им създава своя корпоративна учителска взаимоспомагателна каса.

(2) Сдружението не извършва стопанска дейност, която не е свързана с предмета на основната дейност и ще използва приходите от нея само за постигане целите на сдружението.

(3) Извършването на дейността по алинея първа се подчинява на условията и реда, определени от законите, които я регулират.


(4) Сдружението не разпределя печалба.
РАЗХОДВАНЕ НА ИМУЩЕСТВОТО
Чл.46. Сдружението може да разходва имуществото и осъществява дейност, доколкото са насочени към реализиране на целите, определени по реда на този Устав.

ПРЕКРАТЯВАНЕ
Чл.47.Сдружението се прекратява:

1. по решение на Общото събрание;

2. по решение на окръжния съд по седалището в случаите на чл. 13, ал. 1, т. 3 от ЗЮЛНЦ / когато Сдружението не е учредено по законния ред; извършва дейност, която противоречи на конституцията, законите и на добрите нрави; е обявено в несъстоятелност/.

ЛИКВИДАЦИЯ

Чл. 48. (1) При прекратяване на Сдружението се извършва ликвидация от Управителния съвет, за която се прилагат разпоредбите на Търговския закон.
ИМУЩЕСТВО СЛЕД ЛИКВИДАЦИЯ


Чл. 49. Ако Общото събрание не е взело решение за разпределяне на имуществото, останало след удовлетворяване на кредиторите, ликвидаторът осребрява имуществото на Сдружението и го разпределя между членовете, съобразно направените от тях вноски.

ПРЕХОДНИ И ЗАКЛЮЧИТЕЛНИ РАЗПОРЕДБИ
§1. Сдружението за учителска взаимопомощ е правоприемник и продължител на дейността на Взаимоспомагателната учителска каса в гр. Сандански. Всички активи и пасиви, договори за парични заеми и вземанията по тях преминават в собственост на новоучреденото „Сдружение на ВСК – Сандански”.
§2 . Този Устав е приет на учредително събрание за създаване на сдружение с нестопанска цел „СДРУЖЕНИЕ НА ВСК – гр. САНДАНСКИ“, проведено на 29.04.2015г. в гр. Сандански.
§ 3. Списъкът на учредителите, подписали Устава да се счита неразделна част от този Устав.

§ 4. За неуредените в този Устав случаи, както и относно тълкуването и прилагането на неговите разпоредби се прилагат разпоредбите на Закона за юридическите лица с нестопанска цел. Разпоредбите на този Устав, в случай, че противоречат на закона, се заместват по право от повелителните му правила.
                                                              Председател на Сдружението:

                                                                                                           /Б.Чопева/

